TTAปันผลสูง ตั้งกรรมการดังประเสริฐ-นริศ
TTA จ่ายเงินปันผล 0.50 บาท แต่งตั้ง “ประเสริฐ บุญสัมพันธ์-นริศ เชยกลิ่น” นั่งกรรมการ
23 ธ.ค. 2554

TTA จ่ายเงินปันผล 0.50 บาท แต่งตั้ง “ประเสริฐ บุญสัมพันธ์-นริศ เชยกลิ่น” นั่งกรรมการ
ม.ล.จันทรจุฑา จันทรทัต กรรมการผู้จัดการใหญ่และประธานเจ้าหน้าที่บริหาร บริษัท โทรีเซนไทย เอเยนต์ซีส์ (TTA) เปิดเผยว่า คณะกรรมการบริษัทมีมติอนุมัติการจ่ายเงินปันผลสำหรับผลการดำเนินงานในปี 2554 จำนวน 50 สตางค์ต่อหุ้น รวมเป็นเงินทั้งสิ้น 354 ล้านบาท คิดเป็นอัตราผลตอบแทนประมาณ 2.68% เมื่อคิดจากราคาหุ้นเฉลี่ยตลอดปี 2554
เงินปันผลดังกล่าวจะจ่ายให้กับผู้ถือหุ้นที่มีชื่อปรากฏอยู่ในสมุดทะเบียน ณ วันที่ 8 ก.พ. 2555 โดยมีกำหนดจ่ายเงินปันผลในวันที่ 23 ก.พ. 2555 
“การจ่ายเงินปันผลในอัตราที่สูง เป็นการแสดงให้เห็นถึงศักยภาพทางการเงินที่แข็งแกร่ง และสัญญาณการฟื้นตัวทางธุรกิจของ TTA ที่ชัดเจน และยังเป็นการตอกย้ำว่า TTA มุ่งมั่นและคำนึงถึงการสร้างผลตอบแทนที่ดีที่สุดให้กับผู้ถือหุ้นเสมอมา” ม.ล.จันทรจุฑา กล่าว 
นอกจากนี้ คณะกรรมการยังอนุมัติการแต่งตั้งนายประเสริฐ บุญสัมพันธ์ อดีตประธานเจ้าหน้าที่บริหารและกรรมการผู้จัดการใหญ่ บริษัท ปตท. (PTT) เป็นกรรมการคนใหม่ และแต่งตั้งนายนริศ เชยกลิ่น รองกรรมการผู้จัดการใหญ่ สายงานการเงินบัญชีและบริหารทรัพย์สิน บริษัท เซ็นทรัลพัฒนา (CPN) เป็นกรรมการแทนนายศิริ การเจริญดี ที่จะครบวาระแต่ไม่ประสงค์ดำรงตำแหน่งต่อ 
คณะกรรมการแต่งตั้งกรรมการจำนวน 3 คนที่จะครบวาระกลับเข้ารับตำแหน่งอีกวาระหนึ่ง ได้แก่ นายอัศวิน คงสิริ นายอธึก อัศวานันท์ และนายวรภัทร โตธนะเกษม